**Az emberi erőforrások minisztere**

**60/2013. (VIII.9.) EMMI rendelete**

**az „art” mozihálózat digitális fejlesztésének 2013. évi támogatásáról**

A Magyarország 2013. évi központi költségvetéséről szóló 2012. évi CCIV. törvény 77.§ (2) bekezdés *h)* pontjában kapott felhatalmazás alapján,

az egyes miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII.1.) Korm. rendelet 41. § *j)* pontjában meghatározott feladatkörömben eljárva – az egyes miniszterek, valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 73. § *b)* pontjában meghatározott feladatkörében eljáró nemzetgazdasági miniszter, valamint 84. § *a)* pontjában meghatározott feladatkörében eljáró nemzeti fejlesztési miniszter véleményének kikérésével – a következőket rendelem el:

**1. §** A Magyarország 2013. évi központi költségvetéséről szóló 2012. évi CCIV. törvény 3. melléklet 11. pontjában meghatározott, nem visszatérítendő támogatás (a továbbiakban: támogatás) nyújtására pályázati úton, igénybevételére utólagos elszámolás melletti előfinanszírozás formájában, egy összegben, az e rendeletben meghatározott módon kerülhet sor.

**2. §** (1) A települési önkormányzat gondoskodik arról, hogy a támogatás az e rendeletben előírt célra kerüljön felhasználásra, valamint arról, hogy a támogatási igényben megjelölt mozi üzemeltetője a támogatáshoz – a 4. § (1) bekezdése szerinti saját forrással együtt – a támogatásnak a települési önkormányzat fizetési számlájára történő megérkezésétől számított 10 napon belül hozzáférjen.

(2) A települési önkormányzat biztosítja a támogatás elkülönített kezelését és analitikus nyilvántartását annak érdekében, hogy annak felhasználása tételesen ellenőrizhető legyen.

**3. §** (1) Támogatásban az a települési önkormányzat részesülhet, amely

*a)* a fejleszteni kívánt mozi vagy a felette tulajdonosi, vagyonkezelői jogokat gyakorló, azt üzemeltető gazdasági társaság többségi befolyással rendelkező tulajdonosa, vagy a mozit üzemeltető költségvetési szerv alapítója (fenntartó), vagy

*b)* vállalja, hogy a nem önkormányzati vagy részben önkormányzati tulajdonban lévő mozi működtetéséhez, üzemeltetéséhez a támogatás megvalósulását követő három évben folyamatosan, az éves működési, üzemeltetési költségek legalább 10%-át biztosítja.

(2) A települési önkormányzat az (1) bekezdés alapján arra a fejleszteni kívánt mozira tekintettel részesülhet támogatásban, amely a következő feltételeknek megfelel:

*a)* a fejleszteni kívánt moziterem az „art” mozik minősítésének feltételeiről szóló miniszteri rendeletben (a továbbiakban: „art” mozi rendelet) előírt feltételek teljesítése alapján a mozgóképszakmai hatóságtól „art” terem minősítést kapott, vagy ennek hiányában a moziüzemeltető vállalja, hogy a támogatási szerződés megkötésének időpontjáig e minősítést megszerzi,

*b)* legfeljebb öt moziteremből áll, és

*c)* nem rendelkezik érvényes megállapodással a film digitális hordozón történő bemutatásával kapcsolatosan a forgalmazó által termenként és filmenként fizetendő díjra(virtuális kópia díj) vonatkozóan.

(3) Nem nyújtható támogatás olyan települési önkormányzat részére, amely

*a)* adósságrendezési eljárás alatt áll, vagy

*b)* az államháztartásról szóló 2011. évi CXCV. törvény 50. § (3) bekezdése szerinti, esedékessé vált és meg nem fizetett köztartozással rendelkezik.

**4. §** (1) Támogatás csak olyan fejlesztéshez adható, amely esetén a fejlesztés bekerülési összegének legalább 25%-át a települési önkormányzat saját forrásként biztosítja.

(2) A támogatás nem haladhatja meg fejlesztésenként a 12,5 millió forintot.

**5. §** (1) Támogatás igényelhető a fejleszteni kívánt moziterem meglévő vetítőterme műszaki feltételeinek javításához, az alábbi fejlesztések együttes vagy önálló megvalósítására:

*a)* legalább 2048X1080 felbontású, JPEG 2000 tömörítési formátumú, DCI kompatibilis projektor és az ahhoz szükséges szerver beszerzése, valamint

*b)* a beszerzett eszköz üzembe helyezése, ideértve az ehhez esetlegesen szükséges gépház átalakításának költségeit is.

(2) Nem nyújtható támogatás csupán a moziterem 3D vetítő berendezéssel való felszerelésére.

(3) A támogatással fejleszteni kívánt mozitermet a fejlesztés igazolt befejezésétől számított két éven keresztül – figyelemmel a 10. § (2) bekezdésére – az „art” mozi rendeletben meghatározott feltételeknek megfelelően „art” moziteremként kell működtetni.

(4) A támogatással fejleszteni kívánt moziterem esetében a fejlesztés folyamán a szerver hatályos DCI szabályrendszerhez alkalmazkodó háttértárolójának használata során a megfelelő kópiafeltöltést, kópiaellenőrzést és a kópiakezelés naplózását biztosítani szükséges.

**6. §** (1) A támogatási igénynek tartalmaznia kell

*a)* a támogatás igénylésére az *1. melléklet* szerinti kitöltött adatlapot;

*b)* a települési önkormányzat nyilatkozatát arra vonatkozóan, hogy

*ba)* a mozi tulajdonjogának vagy üzemeltetési jogának átadása esetén úgy köt szerződést az új tulajdonossal vagy üzemeltetővel, hogy az e rendeletben és a támogatási szerződésben meghatározott feltételek az 5. § (3) bekezdésében megjelölt határidő leteltéig az új tulajdonost vagy üzemeltetőt is kötelezzék, és

*bb)* ha települési önkormányzat igénylési jogosultsága nem tulajdonjogon, hanem a mozi támogatásán alapul, a települési önkormányzat nyilatkozatát arról, hogy a mozi részére a 3.§ (1) bekezdés *b)* pontja szerinti támogatás biztosítását vállalja;

*c)* ha a települési önkormányzat nem tulajdonosa a mozinak vagy a mozi üzemeltetőjének, a tulajdonos *b)* pont *ba)* alpontja szerinti nyilatkozatát;

*d)* a települési önkormányzat szöveges indokolását a tervezett fejlesztés céljáról, annak esetleges hosszabb távú mozifejlesztési tervvel való összefüggéséről, valamint arról, hogy mindez miként illeszkedik a települési önkormányzat kulturális területre vonatkozó fejlesztési terveihez;

*e)* a fejlesztés műszaki hátterének bemutatása céljából a műszaki leírást;

*f)* a 8. § (1) bekezdés *a)* vagy *b)* pontja szerinti feltételt igazoló dokumentumot, amennyiben e feltételek fennállnak; valamint

*g)* a fejlesztési céllal érintett vállalkozás cégszerűen aláírt nyilatkozatát a támogatási igény benyújtását megelőző két pénzügyi évben és a folyamatban lévő pénzügyi évben kapott valamennyi csekély összegű (de minimis) támogatásról.

(2) A támogatási igényhez csatolni kell a települési önkormányzat hitelesített, írásbeli nyilatkozatát arról, hogy a fejleszteni kívánt mozi megfelel a 3. § (2) bekezdésében meghatározott feltételeknek, továbbá nem áll adósságrendezési eljárás alatt, és hogy rendelkezik-e a 3. § (3) bekezdés *b)* pontja szerinti köztartozással.

(3) A települési önkormányzat több moziteremre vonatkozó támogatási kérelmeit külön-külön kell benyújtani az (1) bekezdésben foglalt dokumentumokkal együtt. A (2) bekezdésben szereplő nyilatkozatokat elegendő egy támogatási igényhez csatolni.

**7. §** (1) A támogatási igényt a kincstár által üzemeltetett elektronikus rendszerben rögzített és onnan kinyomtatott adatlapok egy eredeti és egy hitelesített másolati példányával 2013. szeptember 30-ig lehet postai úton benyújtani a kincstár - települési önkormányzat székhelye szerint - illetékes területi szervéhez (a továbbiakban: Igazgatóság).

(2) A benyújtási határidő az informatikai rendszerben az (1) bekezdés szerinti határnapon éjfélig rögzített igénylésnek legkésőbb a következő munkanapon történő postára adását jelenti. A benyújtási határidő elmulasztása jogvesztő. A kizárólag postai úton benyújtott adatlap érvénytelen.

(3) A formailag megfelelő támogatási igény eredeti példányát az Igazgatóság legkésőbb 2013. október 21-ig megküldi a kultúráért felelős miniszternek (a továbbiakban: miniszter).

**8. §** (1) A bírálatra alkalmas, tartalmilag és formailag megfelelő támogatási igények közül döntése során a miniszter előnyben részesíti azt

*a)* a mozit, amely már rendelkezik a berendezés megfelelő működtetéséhez szükséges egyéb feltételekkel, így különösen megfelelő hangrendszerrel;

*b)* a moziüzemeltetőt, aki többéves „art” mozi üzemeltetési gyakorlattal rendelkezik, illetve

*c)* a települési önkormányzatot, amely a 4. § (1) bekezdésében meghatározottnál nagyobb mértékű önrész biztosítását vállalja.

(2) A miniszter a döntése során figyelembe veszi, hogy a támogatásra javasolt települési önkormányzatok egyenletes országos területi eloszlást nyújtsanak.

(3) A támogatásról a miniszter dönt, döntését legkésőbb 2013. november 7-ig az általa vezetett minisztérium honlapján közzéteszi.

**9. §** (1) A miniszter a támogatási szerződést a kedvezményezettel legkésőbb 2013. december 6-ig köti meg.

(2) A miniszter a támogatási szerződés egy eredeti példányát, valamint a kedvezményezett nevét, KSH azonosítóját és a jóváhagyott támogatási összeget tartalmazó összesítő jegyzéket legkésőbb 2013. december 13-ig utalványozás céljából megküldi a helyi önkormányzatokért felelős miniszternek.

(3) A kincstár a támogatást a helyi önkormányzatokért felelős miniszter utalványozása alapján legkésőbb 2013. december 20-ig utalja át a kedvezményezett települési önkormányzat fizetési számlájára.

**10. §** (1) A kedvezményezett a támogatás felhasználásáról készített szakmai beszámolót a felhasználás évében a költségvetési támogatásokkal kapcsolatos elszámolásnak az Igazgatósághoz történő benyújtásával egyidejűleg megküldi a miniszternek.

(2) A miniszter a szakmai megvalósulást folyamatosan ellenőrizheti, és vizsgálhatja, hogy a támogatás az 5. §-ban meghatározott és a kedvezményezett által vállalt feladat megvalósítására került-e felhasználásra. A miniszter különösen indokolt esetben, kérelemre legfeljebb két negyedévre halasztást engedélyezhet az 5. § (3) bekezdésében meghatározott kötelezettség teljesítésére, azzal, hogy ez esetben az 5. § (3) bekezdésében meghatározott időtartamú kötelezettséget a halasztás időtartamával meghosszabbított időszak alatt kell teljesíteni.

**11. §** (1) Az e rendelet alapján nyújtott támogatás, valamint a települési önkormányzat által a 3. § (1) bekezdés *b)* pontja szerint vállalt finanszírozás a mozik részére nyújtott csekély összegű (de minimis) támogatásnak minősül, amelyet kizárólag a Szerződés 87. és 88. cikkének a de minimis támogatásokra való alkalmazásáról szóló, 2006. december 15-i 1998/2006/EK bizottsági rendelet szabályai alapján lehet nyújtani.

(2) Az e rendelet szerinti csekély összegű (de minimis) támogatás nem nyújtható nehéz helyzetben lévő vállalkozásnak.

**12. §** Ez a rendelet a kihirdetését követő 3. napon lép hatályba, és 2014. december 31-én hatályát veszti.

Balog Zoltán s.k.

emberi erőforrások minisztere

*1. melléklet a …/2013. (…) EMMI rendelethez*

**Adatlap támogatás igényléséhez**

„Art” mozik digitális fejlesztésének támogatása 2013.

1. A települési önkormányzat adatai

1.1. Az önkormányzat megnevezése:

1.2. Székhelye:

1.3. Levelezési címe (ha eltér a székhelyétől):

1.4. Adószáma:

1.5. KSH azonosítója:

1.6. Képviselő neve:

1.7. Telefonszáma:

1.8. Faxszáma:

1.9. E-mail címe:

2. A megvalósítással kapcsolatos adatok

2.1. A támogatási cél megnevezése és rövid ismertetése:

2.2. A beruházás megvalósítás helye:

2.3. A támogatás

a) a saját szervezeten belül kerül felhasználásra a rendeletben előírt cél megvalósításának érdekében,

VAGY

b) átadásra kerül a támogatási igényben megjelölt mozi üzemeltetőjének *(végső kedvezményezett)* a rendeletben előírt cél megvalósításának érdekében.

2.4. A megvalósító intézmény megnevezése:

2.5. A megvalósító intézmény címe:

2.6. A mozi üzemeltetőjének (végső kezdeményezett adószáma: --

3. Az igényelt támogatással kapcsolatos adatok

|  |  |  |  |  |  |
| --- | --- | --- | --- | --- | --- |
|  | 3.1. | A megvalósítás teljes költségigénye | | |  |
|  |  | 3.1.1. | általános forgalmi adó nélkül: | | .......................................... ezer Ft |
|  |  | 3.1.2. | általános forgalmi adó | | .......................................... ezer Ft |
|  |  | 3.1.2. | általános forgalmi adóval együtt: | | .......................................... ezer Ft |
|  | 3.2. | Megvalósításhoz meglévő saját forrás összege: | | | .......................................... ezer Ft |
|  | 3.3. | Más forrásból rendelkezésre álló összeg: | | | .......................................... ezer Ft |
|  | 3.4. | Igényelt támogatási összeg (nem több mint a 3.1., 3.2. és 3.3. pontok | | |  |
|  |  | különbözete, de legfeljebb 12,5 millió Ft): | | | .......................................... ezer Ft |
|  | 3.5. | A települési önkormányzat adólevonási joga[[1]](#footnote-1)  a) A települési önkormányzatot adólevonási jog nem illeti meg. *Az igénylés és az elszámolás során az ÁFA-val növelt (bruttó) összeg kerül figyelembevételre.*  b) A települési önkormányzatot adólevonási jog megilleti, de a támogatási igényben megjelölt, támogatásból finanszírozott tevékenységekkel kapcsolatban felmerült költségeire vonatkozóan adólevonási jog nem illeti meg. *Az igénylés és az elszámolás során az ÁFA-val növelt (bruttó) összeg kerül figyelembevételre.*  c) A települési önkormányzatot adólevonási jog megilleti, a támogatási igényben megjelölt, támogatásból finanszírozott tevékenységekkel kapcsolatban felmerült költségeire vonatkozóan adólevonási jog illeti meg. *Az igénylés és az elszámolás során az ÁFA nélküli (nettó) összeg kerül figyelembevételre.* | | | |
|  | 3.6. | A végső kedvezményezett adólevonási joga[[2]](#footnote-2)  a) A végső kedvezményezettet adólevonási jog nem illeti meg. *Az igénylés és az elszámolás során az ÁFA-val növelt (bruttó) összeg kerül figyelembevételre.*  b) A végső kedvezményezett az egyszerűsített vállalkozói adóról szóló 2002 évi XLIII. törvény hatálya alá tartozik. *Az igénylés és az elszámolás során az ÁFA-val csökkentett (nettó) összeg kerül figyelembevételre.*  c) A végső kedvezményezettet adólevonási jog megilleti, de a támogatási igényben megjelölt, támogatásból finanszírozott tevékenységekkel kapcsolatban felmerült költségeire vonatkozóan adólevonási jog nem illeti meg. *Az igénylés és az elszámolás során az ÁFA-val növelt (bruttó) összeg kerül figyelembevételre.*  d) A végső kedvezményezettet adólevonási jog megilleti, a támogatási igényben megjelölt, támogatásból finanszírozott tevékenységekkel kapcsolatban felmerült költségeire vonatkozóan adólevonási jog illeti meg. *Az igénylés és az elszámolás során az ÁFA nélküli (nettó) összeg kerül figyelembevételre.* | | | |
|  | 3.7. | A támogatási igény keretében igényelt támogatás összegének részletezése: | | |  |
|  |  |  | |  |  |
|  |  | 3.7.1. | | Felújítás: | ...........................................ezer Ft |
|  |  | 3.7.2. | | Beruházás: | .......................................... ezer Ft |
|  |  | 3.7.3. | | Felhalmozási kiadások összesen: | .......................................... ezer Ft |

4. A fejlesztési céllal érintett vállalkozás által korábban kapott csekély összegű (de minimis) támogatásokra vonatkozó adatok

|  |  |  |
| --- | --- | --- |
|  | Támogatás éve: | Támogatás összege: |
|  | 2011.: | ……………………. ezer Ft |
|  | 2012.: | ……………………. ezer Ft |
|  | 2013.: | ……………………. ezer Ft |

5. A támogatási cél megvalósításának adatai

kezdés tervezett időpontja: 20.... év ........................ hó ............ nap

befejezés tervezett időpontja: 20.... év ........................ hó ............ nap

6. A pályázati kapcsolattartóra vonatkozó adatok

6.1. Név:

6.2. (Munkahelyi) cím:

6.3. Beosztás:

6.4. Telefonszám:

6.5. Faxszám:

6.6. E-mail cím:

7. Pályázatért felelős személyre vonatkozó adatok

7.1. Név:

7.2. Beosztás:

8. A támogatási szerződés aláírójára vagy aláíróira vonatkozó adatok

8.1. Név:

8.2. Beosztás:

9. Mellékletek

9.1. Mellékletek száma: .......... db

9.2. A mellékelt dokumentumok jegyzéke:

................................., 2013. év ........................... hó ............ nap

P. H.

………......................................

a települési önkormányzat képviselője

1. Kérjük, mind a két esetben nyilatkozzon ÁFA levonási jogáról, értelemszerűen, ha nem a pályázó a végső kedvezményezett, akkor a támogatási összeg nem a pályázó, hanem a következő pont alapján a végső kedvezményezett ÁFA levonási joga alapján lesz figyelembe véve. [↑](#footnote-ref-1)
2. Abban az esetben töltendő csak ki, amennyiben a 2.3. pontban a b) választ jelölte meg. [↑](#footnote-ref-2)